MFC ออกกองใหม่ ชูผลตอบแทน 1.69%
MFC ออกกองตราสารหนี้ไทย-ตปท. MK6S38 อายุ 6 เดือน คาดผลตอบแทน 1.69% ต่อปี ขายตั้งแต่วันนี้-14 ธ.ค.
12 ธ.ค. 2560

นางสาวประภา ปูรณโชติ กรรมการผู้จัดการ บลจ.เอ็มเอฟซี หรือ MFC เปิดเผยว่า เอ็มเอฟซีเปิดขายกองทุนเปิดเอ็มเอฟซี กาญจนทรัพย์ 6 ซีรี่ส์ 38  (MK6S38) อายุโครงการประมาณ 6 เดือน เหมาะสำหรับผู้ที่คาดหวังผลตอบแทนที่สูงกว่าเงินฝาก และยอมรับผลตอบแทนที่อาจต่ำกว่าหุ้นได้
สำหรับกองทุนดังกล่าว เป็นกองทุนรวมตราสารหนี้ ซึ่งจะลงทุนในต่างประเทศไม่เกิน 79% ของมูลค่าทรัพย์สินสุทธิ มีการป้องกันความเสี่ยงจากอัตราแลกเปลี่ยนเต็มจำนวน และรับซื้อคืนหน่วยลงทุนโดยอัตโนมัติในอัตรา 1.50% ต่อปีพร้อมโอนไปยังกองทุนเปิด MM-GOV
โดยลงทุนในตั๋วเงินคลัง พันธบัตรรัฐบาล พันธบัตรธนาคารแห่งชาติ พันธบัตรรัฐวิสาหกิจ ตราสารหนี้ที่ออกโดยนิติบุคคลที่มีกฎหมายเฉพาะจัดตั้งขึ้น ตราสารหนี้ ที่ออกโดยธนาคารพาณิชย์หรือธนาคารต่างประเทศ เงินฝาก หรือตราสารหนี้เอกชนที่ได้รับการจัดอันดับความน่าเชื่อถือ ไม่ต่ำกว่า BBB-
ตัวอย่างตราสารที่คาดว่ากองทุนจะลงทุนดังนี้ เงินฝากประจำ Bank of China rating A1 สัดส่วนลงทุน 19% ผลตอบแทนตราสาร 1.42% ต่อปี ผลตอบแทนที่กองทุนคาดว่าจะได้รับ 0.27% ต่อปี, เงินฝากประจำของ Agricultural Bank of China  rating A2 สัดส่วนลงทุน 19% ผลตอบแทนของตราสาร 1.42% ต่อปี ผลตอบแทนที่กองทุนคาดว่าจะได้รับ 0.27% ต่อปี,
ส่วนตราสารหนี้ระยะสั้น บริษัท เอสซี แอสเสท คอร์ปอเรชั่น จำกัด (มหาชน) rating BBB+ สัดส่วนลงทุน 6.36% ผลตอบแทนตราสาร 1.42% ต่อปี ผลตอบแทนที่กองทุนคาดว่าจะได้รับ 0.09% ต่อปี, ตราสารหนี้ระยะสั้นบริษัท เอเซียเสริมกิจลิสซิ่ง จำกัด (มหาชน) rating BBB+ สัดส่วนลงทุน 12.73% ผลตอบแทนตราสาร 1.52% ต่อปี ผลตอบแทนที่คาดว่ากองทุนจะได้รับ 0.19% ต่อปี, ตราสารหนี้ระยะสั้นของบริษัท สวนอุตสาหกรรมโรจนะ จำกัด (มหาชน) rating BBB+ สัดส่วนลงทุน 18.18% ผลตอบแทนของตราสาร 2.22% ต่อปี ผลตอบแทนที่กองทุนคาดว่าจะได้รับ 0.40% ต่อปี,
ด้านตราสารหนี้ระยะสั้นบริษัท ทีพีไอ โพลีน จำกัด (มหาชน) rating BBB + สัดส่วนลงทุน18.18% ผลตอบแทนตราสาร 2.04% ต่อปี ผลตอบแทนที่กองทุนคาดว่าจะได้รับ 0.37% ต่อปี, และตราสารหนี้ระยะสั้นของบริษัท ทรู คอร์ปอเรชั่น จำกัด (มหาชน) rating BBB + สัดส่วนลงทุน 6.55% ผลตอบแทนของตราสาร 1.47% ต่อปี ผลตอบแทนที่กองทุนคาดว่าจะได้รับ 0.10% ต่อปี ทั้งนี้กองทุนอาจพิจารณาลงทุนในตราสารอื่นแทนหรือเพิ่มเติม โดยมีRating ไม่ต่ำกว่า BBB-
ทั้งนี้ ประมาณการผลตอบแทนรวมที่ได้รับจากการลงทุน 1.69% ต่อปี ประมาณการค่าใช้จ่าย 0.19% ต่อปี และประมาณการผลตอบแทนหลังหักค่าใช้จ่าย 1.50% ต่อปี หากไม่สามารถลงทุนให้เป็นไปตามที่กำหนดไว้เนื่องจากสภาวะตลาดมีการเปลี่ยนแปลงไป  บริษัทจัดการอาจไม่รับซื้อคืนหน่วยลงทุนตามอัตราดังกล่าว
โดยบริษัทจัดการจะใช้ดุลพินิจในการเปลี่ยนแปลงทรัพย์สินที่ลงทุนหรือสัดส่วนการลงทุนได้ต่อเมื่อเป็นการดำเนินการภายใต้สถานการณ์ที่จำเป็นและสมควรเพื่อรักษาผลประโยชน์ของผู้ลงทุนเป็นสำคัญ โดยไม่ทำให้ความเสี่ยงของทรัพย์สินที่ลงทุนเปลี่ยนแปลงไปอย่างมีนัยสำคัญ